**Spoznajmo podrobneje evropske institucije in kakšna je njihova naloga –**

**EVROPSKA KOMISIJA**



*Berlaymont – sedež Evropske komisije v Bruslju*

**Evropska komisija** je izvršilni organ [Evropske unije](https://sl.wikipedia.org/wiki/Evropska_unija). Ustanovljena je bila leta 1958, sedež ima v Bruslju. Sestavlja jo ekipa 27 komisarjev (eden iz vsake države EU), ki jo vodi predsednik/predsednica Komisije. Slednja jim dodeli področja dela ali resorje, za katere so pristojni.

Evropska komisija je **politično neodvisno izvršno telo** in je edina odgovorna za pripravo predlogov nove evropske zakonodaje. Izvaja odločitve [Evropskega parlamenta](https://europa.eu/european-union/about-eu/institutions-bodies/european-parliament_sl) in [Sveta EU](https://europa.eu/european-union/about-eu/institutions-bodies/council-eu_sl).

Kolegij komisarjev sestavljajo predsednica Komisije ( zdajšnja [*Ursula von der Leyen*](https://sl.wikipedia.org/wiki/Ursula_von_der_Leyen), imenovana od [1. decembra](https://sl.wikipedia.org/wiki/1._december) [2019](https://sl.wikipedia.org/wiki/2019) dalje), osem podpredsednikov, vključno s tremi izvršnimi podpredsedniki, visoki predstavnik Unije za zunanje zadeve in varnostno politiko ter 18 komisarjev in komisark, pristojnih za različna področja.

Komisija je v osnovi administrativni organ, a v evropski zakonodaji je edina pobudnica zakonodaje. To pomeni, da ima Komisija izključno pristojnost priprave predlogov novih pravnih aktov EU, ki jih predloži [Parlamentu](https://sl.wikipedia.org/wiki/Evropski_parlament) in [Svetu EU](https://sl.wikipedia.org/wiki/Svet_Evropske_unije). Cilj teh predlogov pa mora biti varovanje interesov Unije in njenih državljanov, ne pa interesov posameznih dejavnosti, lobijev ali držav članic.

 



**Katere pa so naloge Evropske komisije ?**

* **Predlaga nove zakone:**

Evropska komisija kot edina institucija EU predlaga Evropskemu parlamentu in Svetu sprejem nove zakonodaje, ki varuje interese EU in njenih državljanov v zadevah, o katerih ni mogoče učinkovito odločati na nacionalni ravni ( na podlagi posvetovanja s strokovnjaki in javnostjo zagotavlja pravilne tehnične podrobnosti).

* **Upravlja politike EU in dodeljuje sredstva EU:**

Skupaj s Svetom in Parlamentom določa prednostne naloge za porabo proračunskih sredstev. Pripravi letni proračun, ki ga odobrita Parlament in Svet ter v okviru [Računskega sodišča](https://europa.eu/european-union/about-eu/institutions-bodies/european-court-auditors_sl) nadzira porabo denarja.

* **Uveljavlja zakonodajo EU:**

Skupaj s Sodiščem EU zagotavlja pravilno uporabo zakonodaje EU v vseh državah članicah.

* **Zastopa EU na mednarodni ravni:**

Zastopa države EU v mednarodnih organih, zlasti na področju trgovinske politike in humanitarne pomoči. Prav tako v imenu EU sklepa mednarodne sporazume.

Vsakdanje delo Komisije opravljajo uslužbenci Komisije (odvetniki, ekonomisti itd.), organizirani v službe ali t. i. [generalne direktorate (GD)](https://ec.europa.eu/info/departments_sl), ki so pristojni za določena področja politike.

**Kako poteka izbira predsednika/predsednice Komisije ?**

Kandidata za predsednika Komisije predlagajo voditelji držav EU v Evropskem svetu, pri čemer upoštevajo rezultate volitev v Evropski parlament. Bodočega predsednika oziroma predsednico Komisije morajo z večino glasov podpreti poslanci Evropskega parlamenta.

**Kdo izbere ekipo Komisije?**

Predsedniški kandidat izbere morebitne podpredsednike in komisarje na podlagi predlogov iz držav EU. Seznam kandidatov morajo odobriti voditelji držav v Evropskem svetu.

Vsi kandidati za komisarja se predstavijo na zaslišanju pred Evropskim parlamentom in odgovarjajo na vprašanja različnih poslancev. Parlament nato z glasovanjem potrdi ekipo komisarjev. Na koncu jih s kvalificirano večino imenuje Evropski svet. Mandat sedanje komisije se bo zaključil 31. oktobra 2024.

**Evropska komisija in državljani EU**

Državljani, ki želijo [izraziti svoje mnenje](https://europa.eu/european-union/law/have-your-say_sl) o politiki EU, predlagati spremembe ali nove ukrepe, lahko to storijo na več načinov: lahko sodelujejo v[*javnem posvetovanju*](http://ec.europa.eu/info/consultations_sl) Komisije o vprašanjih, ki jih zadevajo, lahko vložijo [*evropsko državljansko pobudo*](http://ec.europa.eu/citizens-initiative/public/welcome?lg=sl), lahko pa se [*uradno pritožijo*](https://ec.europa.eu/info/about-european-union/problems-and-complaints_sl), če menijo, da se v njihovem primeru zakonodaja EU ne uporablja pravilno.

Komisija tudi [svetuje in obvešča](https://europa.eu/european-union/business_sl) in tako državljanom pomaga pri poslovanju, študiju, v pravnih zadevah ter pri selitvi in zaposlitvi v Evropi.



[*Ursula von der Leyen*](https://sl.wikipedia.org/wiki/Ursula_von_der_Leyen), predsednica Evropske komisije imenovana [1. decembra](https://sl.wikipedia.org/wiki/1._december) [2019](https://sl.wikipedia.org/wiki/2019)